Miðvikudaginn 15. janúar ver Natalia Magdalena Kowal doktorsritgerð sína í lyfjavísindum við Lyfjafræðideild Háskóla Íslands . Ritgerðin ber heitið : Leit að lyfjasprotum og áskoranir við leit nýrra lyfja gegn Alzheimers og öðrum taugahrörnunarsjúkdómum . Searching for drug leads and facing the challenges in drug discovery for Alzheimer´s and other CNS diseases . Andmælendur eru dr. Neil Millar , prófessor við University College London , og dr. Judith Rollinger , prófessor við University of Vienna , Austurríki . Umsjónarkennari og leiðbeinandi var dr. Elín Soffía Ólafsdóttir og meðleiðbeinandi dr. Thomas Balle . Auk þeirra sátu í doktorsnefnd dr. Már Másson , prófessor , dr. Sesselja Ómarsdóttir , prófessor og dr. Philip Ahring , lektor . Berglind Eva Benediktsdóttir , dósent og varadeildarforseti Lyfjafræðideildar , stjórnar athöfninni sem fer fram í Hátíðasal Háskóla Íslands og hefst kl. 13:00 . Ágrip af rannsókn Alzheimer og aðrir miðtaugakerfissjúkdómar eru mikil áskorun við þróun nýrra lyfja . Ný tilraunalyfjaefni falla oft í síðasta fasa klínískra prófana í mönnum . Eftir sem áður er mikil þörf fyrir ný og betri lyf við þessum erfiðu sjúkdómum . Það verður sífellt ljósara að flókið samspil líffræðilegra þátta í sjúkdómum miðtaugakerfisins kallar á fjölþátta nálgun í lyfjameðferð . Fyrri hluti rannsóknarverkefnisins fjallar um skimunarleit í tölvu að lyfjasprotum með tvíþætta verkun ; annars vegar á asetýlkólínesterasa ( AChE ) og hins vegar á nikótín asetýlkólín viðtaka ( nAChRs ) . Alzheimerslyfið galantamín var notað sem samanburðarefni , en það var þekkt sem AChE hindri og auk þess sagt vera jákvæður agónisti á nAChRs . Sýnt var fram á áhugaverða tvíþætta virkni galantamíns og tveggja áður órannsakaðra efnasambanda , en virkni þeirra allra við nACh viðtakana var andstæð því sem áður var haldið fram fyrir galantamín . Tölvuskimunaraðferðin reyndist gagnleg og greinir efni með virkni sem nær yfir tvö ólík lyfjamörk . Í seinni hluta rannsóknarinnar var virkni galantamíns , vareniclins og nokkra miðtaugakerfislyfjarannsóknaefna ( ABT - 089 , ABT - 594 , ABT - 894 , RJR - 2408 and SIB - 1508Y ) á nAChRs könnuð og borin saman við niðurstöður fyrri rannsókna . Niðurstöður gefa til kynna að með því að nota nýjustu þekkingu og bestu in vitro aðferðir fást mun nákvæmari niðurstöður um virkniprófíl efnanna en fengust í eldri rannsóknum þar sem efnin sem valin voru stóðust ekki klínísk próf. Það er ljóst að takmarkaður skilningur á starfsemi heilans og samspili hinna ýmsu ferla sem leiða til taugahrörnunar , ásamt því að ekki eru til góð forklínísk líkön með forspárgildi , gerir lyfjaþróun gegn þessum sjúkdómum sérlega erfiða . Um doktorsefnið Natalia fæddist í Suður-Póllandi í nóvember 1986 . Hún lagði stund á efnafræði við Tækniháskólann í Rzeszów og útskrifaðist með MSc-gráðu í efnaverkfræði , með sérhæfingu í efnagreiningu árið 2010 . MSc-verkefni hennar fjallaði um einangrun og greiningu efnasambanda úr birkisveppum og hemjandi áhrif þeirra á krabbameinsfrumur . Natalía hélt áfram að rannsaka náttúruefni og hóf doktorsnám við Háskóla Íslands árið 2011 og vann fyrst með alkalóíða úr íslenskum jöfnum og hindrandi áhrif þeirra á asetýlkólínesterasa og færði sig svo inn á svið nikótínviðtaka og tölvuhermiskimunar . Natalía vann hluta af verkefni sínu við Háskólann í Sydney í Ástralíu og einnig við Kaupmannahafnarháskóla þar sem hún vann með nikótín asetýlkólín viðtaka og tölvuhermiaðferðir . Natalia hefur kennt töluvert , bæði lyfja - og efnafræði náttúruefna og tölvuhermilíkanagerð , samhliða doktorsnámi sínu við Lyfjafræðideild . Natalia Magdalena Kowal ver doktorsritgerð sína í lyfjavísindum við Lyfjafræðideild Háskóla Íslands miðvikudaginn 15. janúar .